***Tavo Europa, tavo balsas! 2023 m. – 14-asis renginys***

**Glaustas koncepcijos dokumentas**

**„Tavo Europa, tavo balsas!“** yra kasmetinis jaunimui skirtas EESRK renginys, į kurį nuo 2010 m. susirenka **apie 100 moksleivių ir daugiau kaip 30 mokytojų**. Šiais metais dalyviai **iš visų 27 ES valstybių narių, septynių ES šalių kandidačių ir Briuselyje įsikūrusios Europos mokyklos** susirinks aptarti jaunimui aktualios temos.

**2023 m. „Tavo Europa, tavo balsas 2023“ renginys pavadintas „Jaunimo dialogai demokratijos klausimais“.** Diskusijose daugiausia dėmesio bus skiriama jaunimo įgalėjimo, aktyvaus dalyvavimo ir jaunimo dalyvavimo demokratiniuose ir politiniuose procesuose svarbai. Renginiu siekiama padėti jaunimui suprasti, ką reiškia aktyvus pilietiškumas dalyvaujamojoje demokratijoje ir ką reiškia Europos vertybės, ir tuo pat metu išnagrinėti, kaip jaunimas galėtų aktyviai dalyvauti demokratiniuose procesuose.

**Turinys**

14-asis renginys **„Tavo Europa, tavo balsas!“ bus suskirstytas į du pagrindinius praktinius seminarus, per kuriuos moksleiviai, dirbdami mažose grupėse, derybų ir diskusijų forma ieškos bendro sutarimo.** Tokia forma pasirinkta tam, kad EESRK galėtų parodyti, kaip skirtingų interesų turinčios grupės siekia socialinių susitarimų. Pagrindiniai tikslai – gerinti dalyvių pilietinį ugdymą ir parengti politinį pasiūlymą, kuris būtų pateiktas plenarinėje sesijoje.

Pirmasis praktinis seminaras bus **skirtas piliečių dalyvavimui politikos formavimo procesuose**, ypač ES lygmeniu. Bus aptariamos galimos grėsmės ir iššūkiai demokratijai ES. Be to, moksleiviai dalyvaus žaidime „Europos distopija“, kuriame bus raginami pasidalyti savo mintimis apie įsivaizduojamą blogiausią scenarijų Europai ir pasiūlyti idėjų, kaip jo išvengti.

Antrąjį praktinį seminarą sudarys interaktyvi sesija, kurioje moksleiviai drauge aptars, ko jie išmoko pirmojoje sesijoje, ir pateiks **konkrečių politinių rekomendacijų jaunimo dalyvavimo ir tvarios demokratijos Europoje tema**.Tai bus Europos piliečių iniciatyva pagrįstas simuliacinis žaidimas, per kurį moksleiviai, pasidaliję į grupes, rengs iniciatyvą ir ją pristatys kitoms grupėms.

Per praktinius seminarus moksleiviams patars ir talkins profesionalūs vedėjai.

**Įžanginė ir baigiamoji renginio dalys, kuriose dalyvaus aukšto lygio Europos institucijų atstovai, bus transliuojamos internetu**, o likusi renginio dalis bus uždara. Per įžanginę plenarinę sesiją bus siekiama paskatinti diskusijas vėliau vyksiančiuose praktiniuose seminaruose, o per baigiamąją plenarinę sesiją tikimasi, kad moksleivių delegacijos pristatys savo rekomendacijas ir politinius pasiūlymus.

Renginiu „Tavo Europa, tavo balsas“ pripažįstamas mokytojų, kaip informacijos skleidėjų, indėlis ir vaidmuo. Todėl rengiama išsami **programa mokytojams, daugiausia dėmesio skiriant vertingam indėliui ir ES institucijų mokymo kursams.**

Vykstant moksleivių programai visiems 35 mokytojams bus suteikta galimybė susipažinti su mokymo turiniu ES klausimais, geriau suvokti kiekvienos ES institucijos vaidmenį politikos formavimo procesuose ir gauti informacijos apie jaunimo dalyvavimo srityje vykdomą darbą.

Į renginio „Tavo Europa, tavo balsas!“ programą taip pat įtraukta **kultūrinė dalis** – **gyvas Navpaky teatro trupės pasirodymas**. Pasakojimų forma bus pristatomos surinktos įvairios dainos. Pasirodymas remiasi **ukrainiečių poezija** ir vyks ukrainiečių kalba. Ekranuose bus rodomas vertimas į anglų kalbą.

**Pilietinei visuomenei atstovaujantis EESRK nori užtikrinti, kad Europos jaunosios kartos idėjos būtų išgirstos, mano, kad jaunimo dalyvavimas sprendimų priėmimo procese padės užtikrinti geresnį reglamentavimą ir politiką, ir siekia, kad būtų struktūriškai bendradarbiaujama su jaunimu.**